གཉིས་པ་རླུང་ལ་མང་ཡང་བསྡུས་ན་གཞི་རང་གནས་ཀྱི་འབྱུང་ལྔའི་རླུང་ལྔ་སྟེ།དེ་ཡང་སྲོག་འཛིན་ནམ་མཁའི་རླུང་དང་།གྱེན་འདྲེན་ས་ཡི་རླུང་།ཐུར་སེལ་ཆུ་ཡི་རླུང་།མེ་མཉམ་མེའི་རླུང་།ཁྱབ་བྱེད་རླུང་གི་རླུང་དང་ལྔ་ཡིན་ཏེ།རླུང་དེ་ལྔའི་བྱེད་ལས་ནི་སྲོག་འཛིན་གྱིས་སྲོག་བཟུང་བ་དང་།བློ་སྟོབས་བསྐྱེད་པ།འདོད་པ་སྒྲུབ་པ་སོགས་ཀྱི་ལས་བྱེད།གྱེན་འདྲེན་གྱིས་དབུགས་རྒྱུ་བ་དང་།ཟས་མྱིད་པ།གཏམ་སྨྲ་བ་སོགས་བྱེད།ཐུར་སེལ་གྱིས་གཤང་ལྕི་དང་།ཐིག་ལེ་སོགས་འབྱིན་སྡོམ་བྱེད།མེ་མཉམ་གྱིས་ཟས་འཇུ་བ་དང་།དྲོད་བསྐྱེད་པ།ལུས་ཀུན་གསོ་བར་བྱེད།ཁྱབ་བྱེད་གྱིས་མཆོང་རྒྱུག་སོགས་ལུས་གྱི་བྱ་བྱེད་ཕར་ཆེར་བྱེད་པ་ཡིན་ནོ།འགྲེལ་ལས།རླུང་དེ་ལྔ་ནི་ཉོན་མོངས་པའི་རྐྱེན་དང་འཕྲད་ན་ཉོན་མོངས་པའི་རྩུབ་རླུང་དུ་འགྱུར་ལ།ཏིང་འཛིན་གྱིས་རྐྱེན་དང་འཕྲད་ན་ཡེ་ཤེས་ཀྱི་བདེ་རླུང་དུ་འགྱུར།ཉམས་སུ་ལེན་པའི་དུས་སུ་གཅིག་ཏུ་འདྲིལ་ནས་ཉམས་སུ་བླང་སྟེ་དེ་ཡང་འཇམ་རྩུབ་མ་ནིང་གསུམ་དུ་འདུས་ལ།དང་པོ་འཇམ་རླུང་ལ་སྦྱང་།བར་དུ་རྩུབ་རླུང་ལ་བོགས་འདོན།ཐ་མ་མ་ནིང་གིས་བརྟན་པར་བྱ་སྟེ་རྟེན་འབྲེལ་དུས་ཚོད་ཤེས་པ་གལ་ཆེའོ་ཞེས་གསུངས་སོ།གསུམ་པ་ཐིག་ལེ་ལ་མང་དུ་ཡོད་ཀྱང་འགྲེལ་ལྟར་ན་སྙིགས་མ་ལུས་ཟུང་གི་ཐིག་ལེ་དང་།དྭངས་མ་རིག་པའི་ཐིག་ལེ་གཉིས་ལས།སྙིགས་མ་ནི་ཟས་ཀྱི་བཅུད་འདུས་པའི་རྩ་གཡས་གཡོན་གཉིས་ལ་གནས་པའི་ཐིག་ལེ་དེ་ཡིན་ལ།དྭངས་མའི་ཐིག་ལེ་ནི།འབྱུང་བའི་དྭངས་མ་ཕ་ལས་ཆད་པའི་དཀར་པོ་དང་།མ་ལས་ཆད་པའི་དམར་པོ་གཉིས་འདྲེས་པའི་རང་བཞིན་ཤེས་པ་ནི་རྟེན་གནས་སུ་གྱུར་པ་དེ་ཡིན་ཏེ།འབྱུང་བ་ལྔ་ཡི་བཅུད་ཡིན་ཏེ་ཞེས་གསུང་པས།དྭངས་མའི་ཐིག་ལེ་ནི་འབྱུང་བའི་དྭངས་མ་ཞིག་ལ་ངོས་བཟུང་འདུག་ཀྱང་དེའི་གནས་ལུགས་ནི་འདི་ཞེས་བཤད་པར་དཀའ་འོ།དེ་ཡང་གནས་ས་གཅིག་ཏུ་མ་ངེས་ཏེ་འཁོར་ལོ་དྲུག་ལ་རེས་མོས་ཀྱིས་གནས་པའོ།